PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/65/4 martie 2004
R A P O R T

asupra proiectului de Lege privind unele măsuri de protecţie socială acordate, ca urmare a restructurării Societăţii Comerciale “Compania Naţională de Transporturi Aeriene Române TAROM” – S.A., personalului aeronautic civil
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind unele măsuri de protecţie socială acordate, ca urmare a restructurării Societăţii Comerciale “Compania Naţională de Transporturi Aeriene Române TAROM” – S.A., personalului aeronautic civil, trimis cu adresa nr. P.L.X - 54 din 18 februarie 2004.

La întocmirea prezentului raport, Comisia a avut în vedere avizele primite de la Consiliul Legislativ, şi de la Comisia juridică, de disciplină şi imunităţi.
Proiectul de lege are ca obiect de reglementare unele măsuri de protecţie socială ca urmare a restructurării Societăţii Comerciale “Compania Naţională de Transporturi Aeriene Române TAROM” – S.A., măsuri ce constau în acordarea unei pensii de serviciu pentru personalul aeronautic civil navigant şi nenavigant, sau a pensiei de urmaş, după caz.
Comisia propune Plenului adoptarea proiectului de lege întrucât noile condiţii de pensionare pentru personalul aeronautic civil navigant şi nenavigant încurajează ieşirea acestuia la pensie, sprijind astfel amplul proces de restructurare al S.C. Tarom S.A, care s-a extins şi asupra resurselor umane.

2. Proiectul de lege face parte din categoria legilor ordinare, conform prevederilor art.73 alin.(1) din Constituţie.
3. La lucrările comisiei au fost prezenţi un număr de 20 deputaţi, din totalul de 21 membri ai comisiei.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, din partea Ministerului Transporturilor, Construcţiilor şi Turismului, d-l Mihai Ionescu – director general adjunct.

4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.
Proiectul a fost dezbătut în şedinţa comisiei din 3 martie 2004 şi a fost aprobat în forma prezentată de Senat, cu 8 voturi pentru, un vot împotrivă şi 4 abţineri.

